Väljaandja: Rakvere linnavolikogu

Akti liik: määrus

Teksti liik: algtekst-terviktekst

Jõustumine: 01.01.2016

**Linnaliinide sõidupileti hindade ja sõidusoodustuste kehtestamine**

Vastu võetud 16. detsembril 2015 nr 24

Määrus kehtestatakse ühistranspordiseaduse § 13 lõike 1 punkti 8, § 31 lõike 2 punkti 4, § 36 lõike 1 punkti 1 ja lõike 5 alusel.

**§ 1. Reguleerimisala**

Määrusega kehtestatakse sõidupileti hinnad ja sõidusoodustused avaliku teenindamise lepingu alusel teostataval sõitjate liiniveol Rakvere linna bussiliinidel.

**§ 2. Sõidupiletite hinnad**

Kehtestada sõidupileti liigid ja hinnad järgmiselt:

1) üksikpilet bussist – 65 eurosenti;

2) ühe tunni pileti bussist – 80 eurosenti;

3) õpilase kuupilet – 8 eurot;

4) kolmekümne päeva pilet – 16 eurot;

**§ 3. Tasuta sõidu õigus**

(1) Kehtestada tasuta sõidu õigus alljärgnevatele isikutele, kelle elukohana Eesti rahvastikuregistris on registreeritud Rakvere linn:

1) 4- ja enamalapselise pere lastele, kes õpivad põhikoolis, gümnaasiumis või kutseõppeasutuse päevases osakonnas, kuni vastavas õppeasutuses õpingute lõpetamiseni;

2) raske puudega 16-aastastele ja vanematele isikutele;

3) puudega kuni 16-aastase isiku saatjale;

4) sügava puudega isiku saatjale;

5) 70-aastasele ja vanemale isikule;

6) represseeritud ning represseerituga võrdsustatud isikutele.

(2) Võtta teadmiseks, et ühistranspordiseaduse § 34 alusel võivad tasuta sõita:

1) lapsed, kes ei ole käimasoleva õppeaasta 1. oktoobriks saanud 7–aastaseks, samuti lapsed kelle koolikohustuse täitmise alustamine on edasi lükatud;

2) puudega kuni 16-aastased isikud, sügava puudega 16-aastased ja vanemad isikud, raske nägemispuudega isikud, sügava või raske nägemispuudega isiku saatja või puudega isikut saatev juht- või abikoer.

**§ 4. Sõidusoodustuse tõendamine**

Tasuta sõidu õigust tõendavad dokumendid on:

1) määruse paragrahvi 3 lõike 1 punktides 1 ja 2 nimetatud isikutel Rakvere Linnavalitsuse poolt väljastatud tõend tasuta sõidu õiguse kohta koos kehtiva isikut tõendava dokumendiga;

2) määruse paragrahvi 3 lõike 1 punktis 5 nimetatud isikutel Eesti Vabariigi õigusaktides sätestatud korras väljaantud pensionitunnistus või mõni muu Eesti riigiasutuse poolt väljaantud isikut tõendav dokument, kus on kasutaja nimi, sünniaeg või isikukood ja foto;

3) määruse paragrahvi 3 lõike 1 punktis 6 nimetatud isikutel Sotsiaalkindlustusameti poolt väljastatud Represseeritu tunnistus koos kehtiva isikut tõendava dokumendiga;

4) õpilase kuupileti kasutamist tõendavaks dokumendiks on üldhariduskoolides ja kutseõppeasutustes õppivatel õpilastel – Eesti Vabariigi õigusaktides sätestatud korras väljastatud õpilaspilet või rahvusvaheline õpilaspilet (ISIC Scholar Elektron kaart). Õpilase sõidusoodustuse olemasolu tõendavat dokumenti ei pea sõidusoodustuse saamiseks esitama ilmselgelt alla 14-aastane laps.

**§ 5. Tasuta sõidu õigust tõendava tõendi kehtivus**

Määruse § 4 punktis 1 nimetatud tasuta sõidu õigust tõendav tõend väljastatakse üheks aastaks. Juhul kui isiku tasuta sõidu õiguse aeg on lühem, väljastatakse tõend tasuta sõidu õiguse kehtivuse ajaks.

**§ 6. Varasema määruse kehtetuks tunnistamine**

Kehtetuks tunnistatakse Rakvere Linnavolikogu 24. mai 2005 a. määrus nr 20 “Täiendavate sõidusoodustuste kehtestamine” (RT IV, 05.12.2013, 71).

**§ 7. Määruse rakendamine**

Enne käesoleva määruse jõustumist Rakvere linna bussiliinidel sõitmiseks väljastatud sõidupiletid ja tõendid kehtivad nende kehtivusaja lõpuni.

**§ 8. Jõustumine**

Määrus jõustub 1.jaanuaril 2016. a.

Toomas Varek

Linnavolikogu esimees